google/wiki40b huggingface dataset:
Vidjajevo

Vidjajevo (ven. Видяево, aikaisemmin Uritsa, ven. Урица) on suljettu asuinalue Murmanskin alueella Venäjällä. Vidjajevo on samannimisen kaupunkipiirikunnan (Городской округ ЗАТО п. Видяево) keskus ja ainoa taajama, mutta se ei itse ole kaupunki. Asukkaita kaupunkipiirikunnassa oli vuoden 2010 väestönlaskennan mukaan 5 771.
Vidjajevon asutuskeskus palvelee samannimistä sukellusvenetukikohtaa, joka sijaitsee kahdessa erillisessä osassa, välittömästi taajaman koillispuolella Uuravuonon rannalla sekä Auravuonon perukassa noin 6 km taajamasta pohjoiseen. Vidjajevo rajoittuu lännessä Zaozjorskin suljettuun kaupunkipiirikuntaan, muuten sitä ympäröi Kuolan piirin Uuran maalaiskunta.

Historia

Uritsan kylä sai nimensä Uritsajoesta ja tämä puolestaan laskupaikastaan Uuravuonosta (Ura guba); nimi on saamelaista kantaa. Taajama perustettiin vuonna 1958. 1960-luvulla paikkakunnalla toimi dieselkäyttöisten sukellusveneiden telakka ja vuodesta 1979 myös ydinsukellusveneiden. Uritsa-nimi vaihdettiin Vidjajevoksi vuonna 1964 sukellusvene Štš-421:n päällikön kapteeniluutnantti Fjodor Vidjajevin muistoksi, joka menehtyi Barentsinmerellä toisessa maailmansodassa.
1980-luvulla Auravuono (Ara guba) oli yksi Neuvostoliiton tärkeimmistä sukellusvenesatamista ja palveli kaikkia kolmea sukellusvenesukupolvea dieselkäyttöisistä ydinkäyttöisiin. Nykyisin telakan merkitys on vähentynyt; jäljellä ovat vain Akula, Sierra ja Oscar-II -luokat. Lisäksi Auravuonon tukikohtaan on varastoitu käytöstä poistettuja ydinreaktoreita ja ydinjätettä. Vidjajevo oli myös vuonna 2000 Barentsinmerellä uponneen K-141 Kurskin kotisatama.
Pahalammi (Asikkala, Vuorenmylly)

Maantietoa

Lammen pinta-ala on 2,4 hehtaaria, se on 200 metriä pitkä ja 200 metriä leveä. Lammella ei ole kartan mukaan saaria.  Sen rantaviivan pituus on 650 metriä.

Vesistösuhteet

Lampi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Asikkalanselän alueella (14.21), jonka Asikkalanselän lähi-alueeseen (14.211) se kuuluu. Lammen vedenpinnan korkeus on 94,2 metriä mpy.
Shirley Temple

Ura näyttelijänä

Templen elokuva-ura alkoi kolmivuotiaana vuonna 1932, mutta kansainvälistä mainetta hän sai vuonna 1934 näytellessään elokuvassa Bright Eyes, joka oli suunniteltu erityisesti hänen kyvyilleen. Hän vastaanotti erityisen Academy Juvenile Awardin vuoden 1935 helmikuussa, minkä jälkeen elokuvamenestykset, kuten Curly Top ja Heidi, seurasivat toisiaan aina 1930-luvun loppuun asti. Temple oli yhdysvaltalaisen elokuvan suurimpia kassamagneetteja 1930-luvun puolivälissä. Suosio kuitenkin laski hänen tultuaan aikuiseksi. Hän teki viimeisen elokuvansa vuonna 1949, vain 21-vuotiaana. 1950-luvun lopussa ja 1960-luvun alussa hän kuitenkin loi uraa televisiossa.

Ura politiikassa

Näyttelijäuran jälkeen Templestä tuli aktiivinen republikaanisen puolueen aktiivi. Hän pyrki vuonna 1967 Yhdysvaltain edustajainhuoneeseen, mutta hän hävisi vaalit Pete McCloskeylle. Tämän jälkeen hän toimi suurlähettiläänä Ghanassa (6. joulukuuta 1974 – 13. heinäkuuta 1976) ja Tšekkoslovakiassa (23. elokuuta 1989 – 12. heinäkuuta 1992). Vuonna 1988 hän julkaisi elämäkertansa: Child Star.

Yksityiselämä

Shirley Temple meni naimisiin John Agarin kanssa vain 17-vuotiaana vuonna 1945. Pariskunta erosi vuonna 1950. Heillä oli yksi lapsi. Vuonna 1950 Temple meni naimisiin Charles Alden Blackin kanssa, ja tämä avioliitto kesti aina Charlesin kuolemaan vuoteen 2005 asti. Tästä avioliitosta syntyi kaksi lasta. Shirley Temple kuoli 85-vuotiaana helmikuussa 2014.
Ahvenlammi (Ruovesi, Parkkuu)

Maantietoa

Lammen pinta-ala on 5,4 hehtaaria ja se on 350 metriä pitkä ja 250 metriä leveä. Lammella ei ole kartan mukaan saaria. Sen rantaviivan pituus on 1,0 kilometriä.

Vesistösuhteet

Lampi sijaitsee Kokemäenjoen vesistössä (vesistöaluetunnus 35) Näsijärven–Ruoveden alueen (35.3) Ruoveden alueella (35.33), jonka Paloselän alueeseen (35.332) se kuuluu. Lammen vedenpinnan korkeus on 115,1 metriä mpy.
Tendai

Tendai eli Tendai-shū on Japanissa syntynyt Mahayana-buddhalaisuuden lahko. Se kehittyi Tiantai-buddhalaisuudesta, jonka toi Japaniin vuonna 806 Saichō, Kiinassa opiskellut japanilaismunkki. Hänen Hieivuorelle perustamastaan temppelistä kehittyi Tendai-buddhalaisuuden keskus. Tiantai-suunnan lisäksi siihen sekoittui vaikutteita Zen-filosofiasta sekä esoteerisyyttä. Saichōn kuoleman jälkeen liike jakaantui kahten kilpailevaan suuntaan joista tuli nimiltään Sammon ja Jimon.
Perusfilosofialtaan Tendai toistaa Tiantain oppeja. Keisari Kanmu oli tärkeä Tendai-lahkon suojelija. Tendai-luostarikompleksin ja vuoren juurella olevan uuden pääkaupungin keisarillisen hovin välille kehittyi tiivis suhde, ja Tendai painottikin opeissaan uskollisuutta keisaria ja valtiota kohtaan.
Pariisin ampumavälikohtaus 2017

Pariisin ampumavälikohtaus 2017 tapahtui, kun kolmea poliisia päin ammuttiin Avenue des Champs-Élysées -kadulla 20. huhtikuuta 2017. Yksi poliiseista kuoli ja kaksi loukkaantui. Terroristijärjestö Isis ilmoitti aluksi olleensa iskun takana. Seuraavana päivänä kuitenkin Ranskan viranomaiset tiedottivat, että ampuja oli kertonut haluavansa tappaa poliiseita, mutta hänellä ei ollut ilmeisiä yhteyksiä islamistiradikalismiin.

Tekijä

Tekijä on 39-vuotias mies ja kotoisin Pariisin itäisestä Chelles’n esikaupungista. On myös uutisoitu, että hän on saattanut tulla Pariisiin junalla Belgiasta. Belgian viranomaiset sanovat kuitenkin, ettei heillä ole tästä tietoa. Hän oli jo aiemmin yrittänyt vahingoittaa poliiseja useita kertoja. Yritykset olivat jatkuneet monta vuotta. Hän oli Ranskan kotimaan turvallisuuden viraston DGSI:n seurannassa. Vuonna 2001 hän varasti aseella uhaten auton ja törmäsi sillä toiseen ajoneuvoon, jonka kyydissä oli poliisiharjoittelija. Harjoittelija yritti ottaa tekijän kiinni, mutta tekijä ampui poliisia ja erästä toista miestä aseellaan rintaan. Hän jäi kiinni myöhemmin.
Vankilassa tekijä hyökkäsi vartijan kimppuun, otti tältä aseen ja ampui useita laukauksia. Vuonna 2005 hän sai tuomion kolmesta murhan yrityksestä. Kaksi näistä kohdistui poliisiupseeriin. Vuoden 2017 helmikuussa mies pidätettiin jälleen, koska poliisi epäili hänen suunnitelleen poliisien murhaamista. Mies päästettiin kuitenkin vapaaksi vähäisten todisteiden takia.
Ranskan sisäisen turvallisuuden virasto Direction générale de la Sécurité intérieure (DGSI) oli seurannut hänen liikkeitään.
Tony Lip

Tony Lip (oik. Frank Anthony Vallelonga; 30. heinäkuuta 1930 Beaver Falls, Pennsylvania – 4. tammikuuta 2013 Teaneck, New Jersey) oli yhdysvaltalainen näyttelijä ja kirjailija. Kenties parhaiten hänet muistetaan roolistaan rikollisjohtaja Carmine Lupertazzina televisiosarjassa Sopranos. Lip osallistui vuonna 2005 julkaistun kirjan Shut Up And Eat! kirjoittamiseen.
Lip kasvoi amerikanitalialaisessa perheessä Bronxissa New Yorkissa. 1960-luvun alussa hän toimi pianisti Don Shirleyn kuljettajana ja henkivartijana. Tapahtumien pohjalta on tehty elokuva Green Book (2018), jossa Viggo Mortensen esitti Lipiä.
82-vuotiaana kuolleelta Tony Lipiltä jäi pojat Nick Vallelonga ja Frank Vallelonga Jr., veli Rudy Vallelonga sekä yksi pojanpoika.
Riippilänjärvi

Maantiede

Järven pinta-ala on 70,0 hehtaaria ja sen pituus on 2,1 kilometriä ja leveys 700 metriä. Linnais ja Järventaustansaari jakavat järven kahteen osaan. Järven luusua sijaitsee järven lounaisrannalla, josta saa alkuunsa 800 metriä pitkä Koskenoja, joka laskee Rautaveteen Äijärinlahdessa.
Järven rantaviiva on 7,4 kilometriä pitkä ja ranta on puoliksi moreeni- ja kalliopohjaista metsämaastoa ja puoliksi peltoa tai golfkenttää. Järvi on keskellä Palvialan taajamaa ja asutusta on myös järven rannoilla.
Järven lounaisrannalla sijaitsee Lakeside Golf, kaakkoisrannalla Karkun harmaakivikirkko. Kaakkoisrantaa sivuaa kirkon luona Tampereen ja Porin välinen rautatie. Järven mukaan on nimetty lähistölle Riippiläntie ja Riippilänpolku. Riippiläntie on vanhan Turun ja Tampereen välisen valtatie 9:n osa.

Historia

Ensimmäinen hakemus saada laskea järvi on vuodelta 1820. Vuonna 1852 tilanomistaja F.W.Caloander ja kumppanit hakivat lupaa kuivauttaa Riippilanjärven ja saivat siihen luvan vuonna 1857. Järvelle tehtiin vain pieni pinnanalennus vuonna 1868. Samoilla asioilla oli Eino Stark ja kumppanit, kun he vuonna 1922 hakivat lupaa laskea järveä ja saivat siihen luvan 1930.
Carl Mannerheim (pankinjohtaja)

Carl Erik Johan Mannerheim (18. maaliskuuta 1865 Askainen – 6. heinäkuuta 1915 Tukholma, Ruotsi) oli suomalainen, myöhemmin Ruotsissa asunut kreivi, pankinjohtaja ja valtiopäivämies. Hän oli suomalaisen Mannerheim-aatelissuvun päämies.
Carl Mannerheimin vanhemmat olivat Louhisaaren kartanon omistanut kreivi Carl Robert Mannerheim ja Hélène von Julin. Hänen sisaruksiaan olivat sairaanhoitaja Sophie Mannerheim, marsalkka ja presidentti Carl Gustaf Emil Mannerheim, kirjailija Eva Mannerheim-Sparre ja liikemies Johan Mannerheim. Suvussa kreivin arvo periytyi vain vanhimmalle pojalle, muut veljet saivat alemman vapaaherran arvon. Mannerheim kirjoitti ylioppilaaksi Helsingfors privatlyceumista vuonna 1882, suoritti oikeustieteellisen tutkinnon vuonna 1887 ja sai varatuomarin arvon 1890. Hän työskenteli lyhyen aika virkamiehenä Suomen senaatissa ja piti omaa asianajatoimistoa, kunnes siirtyi vuonna 1895 Pohjoismaiden Osakepankin Helsingin-konttorin toiseksi esimieheksi ja 1898 esimieheksi.
Mannerheim osallistui säätyvaltiopäiville aatelissäädyn edustajana vuosina 1891, 1894, 1897 ja 1899. Vuoden 1897 valtiopäivillä hän edusti isänsä estymisen vuoksi kreivillistä Mannerheim-sukua ja muilla kerroilla valtakirjalla vapaaherrallista Mannerheim-sukua. Ensimmäisen sortokauden aikana hän kuului näkyviin perustuslaillisiin sekä passiivisen vastarinnan salaisen keskusorganisaation kagaalin hallitukseen. Kenraalikuvernööri Nikolai Bobrikov karkotti hänet maasta huhtikuussa 1903, jolloin hän muutti Ruotsiin. Hän jäi sinne asumaan, vaikka karkotus kumottiin jo tammikuussa 1905, ja sai Ruotsin kansalaisuuden vuonna 1908. Mannerheim oli ruotsalaisen Stockholm-Öfre Norrland -pankin johtajana vuosina 1904–1910. Lisäksi hän kuului vuodesta 1908 henkivakuutusyhtiö Thulen hallitukseen ja oli vuodesta 1910 Kramfors- ja Frånö Nya -osakeyhtiöiden hallitusten puheenjohtajana.
Mannerheimin puoliso oli laulaja Aina Johanna Ehrnrooth. Heidän poikansa Carl-Erik Mannerheim vaikutti myöhemmin kartanonomistajana sekä Suomessa että Ruotsissa, tytär Aina Hélène Louise oli naimisissa liikemies Carl Johan Ehrnroothin kanssa. Poliitikko Georg C. Ehrnrooth oli Mannerheimin tyttärenpoika. Mannerheimin pojantytär oli keraamikko Lillemor Mannerheim.
Edvin Hevonkoski

Edvin Jalmari Hevonkoski (10. syyskuuta 1923 Alavus – 8. syyskuuta 2009 Vaasa) oli suomalainen ITE-taiteilija, joka loi Vaasan Asevelikylään Edvininpolku-nimisen taideympäristön.

Henkilöhistoria

Hevonkosken vanhemmat olivat Valentin Hevonkoski ja Anna Kalin ja puoliso Elli Puranen. Hevonkoski toimi muun muassa hitsarina ja levyseppänä, eläkkeelle hän jäi 1973 Oy Strömberg Ab:lta ja aloitti varsinaisesti vasta tämän jälkeen taiteellisen tuotantonsa.

Taiteellinen tuotanto

Kun Vaasan asevelikyläläiset vuonna 1980-luvun alussa alkoivat talkoilla raivata kuntopolkua metsään, Hevonkoski päätti tehdä veistoksen yhdestä juurineen polun tieltä nostetusta puunrungosta. Ensimmäiset sittemmin Edvininpoluksi nimetyn reitin varren teoksista valmistuivat 1983. Kun teoksia alkoi syntyä lisää, pururadan varrelle pysytettiin taidetyöskentelyä varten verstas, jossa Hevonkoski teki veistoksia ensin puusta ja myöhemmin romumetallista sekä kierrätysmateriaaleista. Hevonkoski kustansi aluksi taidetyönsä itse, mutta sai materiaalia myöhemmin lahjoituksina paikallisilta metalliliikkeiltä. Lisäksi Hevonkosken taidetyöskentely sai sekä taloudellista tukea että talkooapua vuonna 1994 perustetulta Edvininpolun perinneseuralta.
Valtaosa polun teoksista syntyi kymmenen ensimmäisen työskentelyvuoden aikana. Yli kaksikymmentä vuotta jatkuneen luomistyön tuloksena 1,3 kilometrin pituisen ulkoilureitin varrelle muodostui taideympäristö, johon kuuluu noin 150 veistoskokonaisuutta ja sotahistoriasta kertova korsukylä. Siihen kuuluu useita rakennuksia, kuten kahdenkymmenen hengen miehistökorsu, savusauna, juoksuhauta ja huoltokorsu Töpinä sekä Vapaudenristin kappeli, joka valmistui Suomen itsenäisyyden 80-vuotispäivän kunniaksi vuonna 1997. Korsukylään kuuluu myös 50 hengen Emma-tupakahvila. Sota-ajan tunnelmaa tuovat aidot, rintamalla käytetyt tykit. Edvininpolun teokset ovat olleet tuhoutumisvaarassa 2000-luvulla. Osa puusta tehdyt patsaista on jo osin hajonnut. Talkoiden ansiosta suuri osa Edvininpolun teoksista on kuitenkin saatu säilytettyä.
Muutamia Hevonkosken teoksia on myös muualla Vaasassa, kuten Wasalandiassa. Jukolanpuistossa sijaitsee hänen vuonna 1991 talkooväen avustuksella rakentamansa Rauhan silta, jonka kaiteet muodostuvat alaspäin suunnatuista kiväärinpiipuista. Teoksia on lisäksi Karvialla, Jalasjärvellä ja Helsingin Oulunkylän kuntoutussairaalassa.
Hevonkoski löysi usein humoristisen naivistisiin teoksiinsa aiheensa sekä ajankohtaisista asioista että suomalaisista klassikkoromaaneista, saduista ja lauluista. Aleksis Kiven Seitsemän veljestä sekä Väinö Linnan pääteokset ovat olleet innoituksen lähteenä useissa teoksissa. Monet patsaista ovat yhteiskunnallisia ja esittävät suomalaisia poliitikkoja. Hevonkosken tunnetuin teos lienee presidentti Tarja Halosta esittävä suuri muotokuvapää, joka oli esillä Kiasman edustalla Omissa maailmoissa -näyttelyn yhteydessä vuonna 2005. Patsaan erikoisuus on autopesulan harjoista tehdyt hiukset. Yksityisnäyttelyn Hevonkoski piti Vaasan Taidehallissa vuonna 1991.
Moninpeli

Moninpelillä (engl. Multiplayer) tarkoitetaan peliä tai pelitapahtumaa, johon voi ottaa osaa useampi kuin yksi pelaaja. Pelaajat voivat pelata joko kaikki kaikkia vastaan tai muodostaa joukkueita, joilla on sama päämäärä pelissä. Videopelejä pelattaessa jokaisella pelaajalla voi olla oma peliohjain liitettynä samaan pelikoneeseen, jolloin useita henkilöitä voi pelata samanaikaisesti, tai kukin suorittaa pelivuoroonsa liittyvät toimet samalla koneella yksi kerrallaan, jolloin pelimuodosta käytetään nimitystä hotseat. Moninpelejä ovat myös usealla tietokoneella tai pelikonsolilla joko lähiverkossa tai Internetin välityksellä pelattavat verkkopelit.

Massiivinen moninpeli

Massiivisesti moninpelattava peli eli MMO (Massively Multiplayer Online game) on peli, jossa internetin välityksellä voivat yhdessä pelata suuret määrät ihmisiä. Samassa pelimaailmassa voi vuorovaikuttaa toistensa ja ympäristön kanssa samaan aikaan jopa kymmeniä tuhansia ihmisiä, kuten EVE Online pelissä.  MMO:lle tyypillistä on yhteistyön tarve muiden pelaajien kanssa suurissa ryhmissä. MMO:lle on myös tyypillistä että ne sisältävät toisilleen samankaltaisesti osia, joissa pelaaja voi pelata yksin tietokonetta vastaan (Player versus Environment, PvE), ryhmässä tietokonetta vastaan (Group PvE), yksin muita pelaajia vastaan (Player versus Player, PvP) tai ryhmässä muita pelaajia vastaan (Group PvP, GvG, FvF). Pelaavat ryhmät, joita usein kutsutaan killoiksi (eng. Guild) tai ryhmittymiksi (eng. Faction) kilpailevat usein muita pelaavia ryhmiä vastaan (esim. Guild versus Guild, GvG tai Faction versus Faction, FvF).
Kunai

Kunai on 1500-luvun japanilainen heittopiikkiä muistuttava teräase. Se kehittyi kaivamiseen tarkoitetusta työkalusta ja muotonsa vuoksi soveltuu myös käytettäväksi veitsen lailla. Kunain pituus oli tyypillisesti noin 40 cm, mutta saattoi kuitenkin vaihdella 18 senttimetristä 48 senttimetriin.
Japanilaisessa populaarikulttuurissa kunaista on tullut stereotyyppisesti erityisesti ninjojen käyttämä ase. Sen reunat ovat molemmilta puolilta terävät toisin kuin tavallisessa veitsessä.
Sven Sester

Nuoruus

Sester suoritti koulun loppuun 1987 ja opiskeli sen jälkeen taloustieteitä ja informaatioteknologiaa Tallinnan teknillisessä yliopistossa.

Ura yritysmaailmassa

Sester työskenteli vuosina 1990–1991 Mainor Centre for Public Opinion Researchissa tietojenkäsittelyn asiantuntijana. Vuosina 1991–1992 hän oli johtajana Selected Daily Mail Joint Enterprisessa. 1992–1999 hän oli johtotehtävissä ERI Real Estate Ltd:ssa. Sittemmin hänestä tuli Baltic Real Investments plc:n hallituksen puheenjohtaja. 2003–2005 hän oli Eesti Loton hallintoneuvoston puheenjohtaja. Vuodesta 2007 hän on ollut Roosikrantsi Hotell Ltd:n johtokunnan puheenjohtaja.

Poliittinen ura

Sester liittyi 1999 Isänmaan ja Res Publican liittoon. Vuosina 2002–2003 hän oli Tallinnan kaupunginvaltuuston talouskomitean varapuheenjohtaja. 2003–2007 hän oli riigikogun jäsenenenä talouskomitean varapuheenjohtaja. Vuonna 2009 hän toimi talouskomiteassa, ja sen jälkeen hänestä tuli riigikogun talouskomitean puheenjohtaja. Hän on puolueensa puoluehallituksen jäsen.
Vuoden 2015 riigikogun vaaleissa Sester menetti paikkansa. Tuloksista oli epäselvyyttä, kun alkuperäisen ääntenlaskennassa toinen ehdokas Viktoria Ladõnskaja oli saanut yhden äänen enemmän kuin Sester, mutta uusintalaskennassa Sesterillä oli yksi ääni enemmän. Ladõnskaja vaati toista uusintalaskentaa, jolloin hänen äänimääränsä oli 1 393 ja Sesterin 1 392.
Sester nimitettiin 9. huhtikuuta 2015 valtiovarainministeriksi Taavi Rõivasin toiseen hallitukseen ja 23. marraskuuta 2016 Ratasin hallitukseen.
ARA Cervantes (1925)

Palvelus

Alus palveli toisessa maailmansodassa, jonka loputtua aluksen keskilaivassa ollut tykki korvattiin kahdella kaksiputkisella 40 millimetrtin ilmatorjuntatykillä. Myöhemmin vielä kolmituumainen vaihdettiin kaksiputkiseen 40 millimetrin ilmatorjuntatykkiin. Alus luokiteltiin 1950-luvulla torpedoveneeksi. Se poistettiin alusluetteloista 24. kesäkuuta 1961.
Kysy kirjastonhoitajalta

Kysy kirjastonhoitajalta on suomalaisten kirjastojen yhteinen palvelu. Mukana on kaupungin- ja kunnankirjastoja, erikoiskirjastoja ja tietopalveluryhmiä. Lista vastaajakirjastoista löytyy sivulta Vastaajakirjastot. Yleiset kirjastot ovat mukana maantieteellisesti koko Suomen alueelta Lapista etelään saakka. Mukana on myös erikoisaiheisiin erikoistuneita kirjastoja ja ryhmiä, esimerkiksi Eduskunnan kirjasto, musiikkikirjastovastaajat, Geologian tutkimuslaitoksen kirjasto. Vastaajakirjastoja on palvelussa yli 70 ja vastaajia yli 200 vuosittain. Kysymyksiä tulee palveluun kaikista aiheista. 
Kysy kirjastonhoitajalta -palvelussa on vastattu kysymyksiin vuodesta 1999. Kysymykset vastauksineen on tallennettu suurelta osin julkiseen arkistoon, jossa niitä voi käydä lukemassa. Vastauksia on luettavissa lähes 40 000.
Vastausarkiston ajatuksena on tuoda tieto helposti myös muiden tiedontarvitsijoiden käyttöön. Siksi valmiita vastauksia voi selailla eri tavoin (uusimmat ensin, luetuimmat, peukutetuimmat, eniten kommentoidut). Tarjolla on haku ja sanalistaus, johon kerääntyvät asiasanat, joilla kysymys- ja vastausparit kuvaillaan.
Kysy kirjastonhoitajalta -palvelu kuuluu osana Kirjastot.fi-palveluihin. Kirjastot.fi tuottaa verkkopalveluita kaikkien suomalaisten kirjastojen käyttöön. Kirjastot.fi-palvelukonaisuus on opetus- ja kulttuuriministeriön rahoittama. Kirjastot.fi vastaa Kysy kirjastonhoitajalta -palvelun tekniikasta ja sisällön valvonnasta sekä vastaamisen organisoinnista, mutta kirjastojen työntekijät hoitavat kysymyksiin vastaamisen. 
Kysy kirjastonhoitajalta toimii kolmella kielellä, suomeksi, ruotsiksi ja englanniksi. Vastauksia löytyy arkistosta toki muillakin kielillä italiasta saamen kielelle.
Kysy kirjastonhoitajalta -palvelun ydinajatuksena on tuoda tieto, sen etsiminen ja löytyminen kaikkien saavutettaville. Perustehtävä on viitata lähteisiin ja näin kertoa tiedonetsijälle, mistä kannattaa etsiä ja mikä on luotettava lähde. Kysymyksiin pyritään vastaamaan kolmen arkipäivän sisällä.
Eila Paakkinen

Eila Esteri Paakkinen (s. 28. tammikuuta 1929 Viipuri) on suomalainen kansakoulunopettaja ja lastenkirjailija.
Paakkinen pääsi ylioppilaaksi Lappeenrannan tyttölyseosta 1950 ja valmistui 1952 opettajaksi Helsingin opettajakorkeakoulusta.
Simpsonit (12. tuotantokausi)

Jaksoluettelo

Suluissa jakson alkuperäinen nimi.

Aavefaija (G-G-Ghost D-D-Dad)

Aamulla Simpsoneiden talossa perhe huomaa, että sekä Margen että Homerin horoskoopit lupailevat miehen kuolemaa. Homer ei välitä ennustuksesta, vaikka päivän aikana saa lehdestä haavan käteensä, on vähällä jäädä puun alle, saa käärmeen käteensä sekä hakun päähänsä. Kotiin päästyään Homer tukehtuu parsakaaliin.
Homer leijuu Taivaan porteille, jossa Pyhä Pietari ilmoittaa, että Homer pääsee taivaaseen, jos tekee päivän aikana hyvän teon. Homer onnistuu kuitenkin vain tappamaan mummon ja kaatamaan ihmisiä. Kun Homerilla on enää vain minuutti jäljellä, hän pelastaa vauvan. Pietari ei huomaa tätä kuitenkaan, ja Homer joutuu Helvettiin.

Karmivia tositarinoita (Scary Tales Can Come True)

Simpsonien perhe asuu suuressa kurpitsassa, ja Homerin saatua potkut töistään, hän käskee Bartin ja Lisan metsään asumaan. Siellä he löytävätkin pahan noidan piparkakkutalon. Juuri noidan aikoessa heittää Lisan uuniin, Homer rientää apuun ja työntää noidan uuniin pelastaen Lisan. Simpsonit jäävät köyhiksi, mutta koska noita muutti Homerin jalat kanankoiviksi ja hän sai kyvyn munia, he eivät näe enää nälkää. Tämä on parodia tarinasta Hannu ja Kerttu.

Delfiinien yö (Night of the Dolphin)

Lisa näkee Kuonokas-nimisen delfiinin kärsivän ja vapauttaa sen. Kuonokas kuitenkin suuttuu, ja alkaa tappaa Springfieldin asukkaita muiden delfiinien avulla. Myöhemmin Kuonokas kertoo kaupungin asukkaille, että ihminen ajoi delfiinit mereen. Kuonokas muiden delfiinien kanssa on päättänyt kostaa häätämällä ihmiset sinne heidän sijastaan. Syntyy taisto, jonka delfiinit voittavat. Tämän jälkeen koko Springfieldin asukkaat joutuvat mereen.
Hongshanin kulttuuri

Hongshanin kulttuuri oli Kiinan neoliittinen kulttuuri ajanjaksolla 4700–2900 eaa. Kulttuuri oli Yangshaon kulttuurin aikalainen.
Hongshanin kulttuurista on löydetty maanalainen temppeli. Se on jumalatteren temppeli Niuheliassa. On myös löydetty eräitä varhaismmista jadetöistä, kuten jadelohikäärmeitä ja jadesikalohikäärmeitä, sekä varhaisia neliömäisiä ja pyöreitä "feng-shui" -muotoja. Kulttuuri ulottui Sisä-Mongoliasta Koillis-Kiinaan. Niuhelenginsiasta löydettyjen luiden isälinjan haplotyypit ovat Itä-Aasialle tyypillisiä N1, C ja O3a-tyyppejä.
Kamtšatkan karhut

Kirjan sisältö

Tekstiosuudessa Gorshkov käy läpi luontokuvaaja uransa alkamista ja siirtymistään metsästäjästä valokuvaajaksi. Hän kertoo tarinoita kuvausretkiltä ja kohtaamistaan ongelmista. 
Karhukuvien lisäksi kirjassa on kuvia kuningasmerikotkasta, punalohesta ja ketusta.